धोनी को डॉक्टरेट देगी ब्रिटिश यूनिवर्सिटी  
कप्तान महेंद्र सिंह धोनी के लिए खुशी की बात यह है कि एक यूनिवर्सिटी ने उन्हें डाक्टर आफ लॉ की मानद डिग्री देने का फैसला किया है।
इंग्लैंड का दौरा मैदान पर भले ही उनके लिए बुरे सपने के जैसा रहा हो लेकिन भारतीय क्रिकेट कप्तान महेंद्र सिंह धोनी के लिए खुशी की बात यह है कि एक यूनिवर्सिटी ने यहां उन्हें डाक्टर आफ लॉ की मानद डिग्री देने का फैसला किया है।  लीसेस्टर की डि मोंटफोर्ट यूनिवर्सिटी 29 अगस्त को धोनी को यह डिग्री देगी। इससे पहले भारत को लीसेस्टरशर के खिलाफ एक दिवसीय अभ्यास मैच खेलना है।  इस फैसले का स्वागत करते हुए लीसेस्टर ईस्ट से लेबर पार्टी के सांसद कीथ वाज ने कहा, मुझे खुशी है कि डि मोंटफोर्ट यूनिवर्सिटी ने विश्व कप विजेता टीम के कप्तान को मानद डिग्री देने का फैसला किया है। उन्होंने कहा, मैं यूनिवर्सिटी को इसके लिये बधाई देता हूं। उसने विश्व स्तरीय कप्तान का चयन किया है। इंग्लैंड में टेस्ट श्रृंखला में भारत को 4-0 से पराजय झेलनी पड़ी है।